text: Ambulanceselskab tester hurtig Tesla
  15 januar 2019 kl. 14.14
  En ombygget Tesla bliver fra den kommende uge testet som udrykningskøretøj i Region Syddanmark. Det er ambulanceselskabet Responce, der sender bilen ud sammen med deres ambulancer.
  Den eldrevne Tesla bliver en del af beredskabet, og skal fungere som en lægebemandet supervisorbil. Formålet med at sende bilen ud på de sydjyske veje er, at teste bilens strømforbrug, når den er fyldt op med udstyr.
  - Vi vil gerne undersøge, om elbilen kan holde tilstrækkelig med strøm. Et udrykningskøretøj bruger strøm til meget andet end at køre, siger direktør Michael Sørensen fra Responce til TV SYD.
  Michael Sørensen understreger, at Teslaen ikke er en ambulance, men testen er et af de første skridt på vej mod eldrevne ambulancer.
  
  El-ambulancer er fremtiden
  Foreløbig er det planen, at bilen skal køre i 2019 og ifølge Falck, der ejer Responce, er det planen, at almindelige ambulancer på sigt skal være eldrevne.
  Allerede i næste uge sender Falck 10 elbiler på gaden i Region Hovedstaden. Her skal de fungere som patienttransport.
  Få et kig ind i den ombyggede Tesla i Falcks/Responces præsentationsvideo herunder.
  
  